Un liberal cu afaceri în domeniul cadastrului și contracte din bani publici, numit șef al Agenției Naționale de Cadastru

Premierul Ludovic Orban l-a numit luni director general al Agenției Naționale de Cadastru pe liberalul Laurențiu Alexandru Blaga, fost candidat la Consiliul Local Alba Iulia și un apropiat al parlamentarului Florin Roman, potrivit unei decizii publicate în Monitorul Oficial.

Blaga l-a înlocuit în funcție pe Radu Codruț Ștefănescu, numit de PSD.

Laurențiu Alexandru Blaga a fost protagonist într-un scandal din campania electorală între PNL și USR, când filiala ALBA a USR l-a acuzat că, prin intermediul firmelor pe care le controlează, a câștigat zeci de contracte din bani publici.

E vorba despre firmele SC LARRY VERMESSUNGEN și SC LARRY & CORY VERMESSUNGEN, ambele având ca domeniu de activitate documentațiile cadastrale.

Potrivit USR Alba, din iulie 2016, imediat după alegerile locale, firma SC Larry Vermessungen a începâut să câștige contracte cu bani publici: 7 contracte în 2016, în sumă totală de 77.652 lei. În 2018, firma LARRY VERMESSUNGEN a primit prin atribuire directă 4 contracte, în valoare de 258.274 lei.

A doua firmă controlată de noul șef al Cadastrului, SC Larry & Cory Vermessungen SRL, a început să primească contracte cu bani publici din ianuarie 2017. În 2017 a avut contracte primite prin încredințare direct în sumă totală de 504.016 lei, iar în 2018 au mai fost alte 26 de contracte de achiziții directe în sumă totală de 259.912 lei și o singură licitație câștigată, în valoare de 66.677 lei. În 2019, firma a primit 13 contracte în sumă totală de 720.000 de lei, potrivit USR.

Foto: Laurențiu Alexandru Blaga (Contul de Facebook al companiei sale de cadastru)